曲河驛初見嵩少
作者：張耒
朝代：宋

paragraphs: 我行日益深，所遇日益好。
森然過絕壁，慘淡石色老。
層峰乍崩奔，峻峽忽開導。
清溪瀉兩間，淺瀨浮水鳥。
縈紆石路窄，構架野橋小。
娟娟翠篠寒，時見木合抱。
危亭偶平曠，是日見嵩少。
峨峨重雲外，傲睨插蒼昊。
坐令羣山勢，凌轢困籍蹈。
平生忽俗事，丘壑情所好。
無謀苟自給，薄官廢幽討。
豈無幽棲士，顧我林下笑。
會當採芝去，富貴曷足道。